
					Referat de aprobare

	Având în vedere HCL nr. 224/23.11.2021, privind aprobarea taxelor utilizate pentru administrarea domeniului public și privat al mun. Marghita pentru anul 2022, cu omiterea la cap. VI – taxe pentru ocuparea temporară a domeniului public, prin care a fost eliminată posibilitatea expunerii de mărfuri diverse cu tarif de 4 lei/mp/luna, potrivit HCL nr. 179/26.11.2020 privind aprobarea taxelor utilizate pentru administrarea domeniului public și privat al mun. Marghita pentru anul 2021, respectiv a HCL nr. 14/28.11.2019 privind aprobarea taxelor utilizate pentru administrarea domeniului public si privat al mun. Marghita pentru anul 2020 si a celorlalte HCL premergătoare și luând în considerare Hotărârea Guvernului nr. 584/2001 privind amplasarea unor obiecte de mobilier urban, în baza art. 136 alin. 1) din Ordonanţa de urgenţă nr. 57/2019, privind Codul administrativ actualizat, grupul UDMR propune reintroducerea acestei prevederi în proiectul de hotărâre pentru modificarea HCL nr 224/23.11.2021, privind aprobarea taxelor utilizate pentru administrarea domeniului public și privat al mun. Marghita pentru anul 2022.
	Argumentativ, la un punct de desfășurare a activității comerciale, definit ca spațiu public delimitat în cadrul amplasamentului, avizat și pus la dispoziția partenerilor pentru desfășurarea activității, în zone pietonale, în fața unităților de profil, se pot comercializa diverse mărfuri cu expunere prin utilizarea de mobilier urban (tarabe sau alte tipuri de unități mobile destinate desfășurarii de activități comerciale pe baza acordului de amplasare). În acest sens, agentul economic poate solicita amplasarea pe domeniul public a mobilierului urban, să se înregistreze la sediul Primăriei – compartimentul administrare patrimoniu, transport public local, realții cu asociațiile de proprietari,  printr-o cerere cu dovada personalității juridice (CUI), a zonei, suprafeței și intervalului de amplasare solicitate, iar dacă încetează activitatea înainte de termenul aprobat prin acord/aviz trebuie să înregistreze de asemenea la sediul primăriei o cerere în care să precizeze numărul acordului /avizului și data încetării activității. Cererea de anulare a acordului/avizului nu poate fi făcută retroactiv. Pot fi atribuite fără licitație publică amplasamentele de acest fel situate în fața unității comerciale/punctului de lucru cu același profil, la cererea deținătorilor spațiilor comerciale respective, numai in scopul expunerii cu caracter permanent, sezonier, sau ocazional, pe domeniul public, în afara spațiului magazinelor, de regulă în zone cu circulație pietonală, pe străzi, trotuare, sau orice zonă destinată folosinței publice.

Comercianții care se adresează cu astfel de solicitări, vor trebui să: 
1. respecte normele legale privind igiena și sănătatea publică, protecția consumatorilor, proveniența și calitatea mărfurilor, protecția muncii ; 
2. asigure expunerea estetică a produselor și afișarea în mod vizibil a prețurilor ; 
3. respecte ordinea, liniștea publică și curățenia în perimetrul amplasamentului și să nu creeze disconfort riveranilor ; 
4. nu aducă prejudicii zonelor verzi și mediului inconjurător ;
5. păstreze aspectul îngrijit al tarabelor/gheretelor, intervenind cu reparațiile, recondiționările, lucrările care se impun ori de cate ori este cazul. 
	Pentru amplasarea pe sol a obiectelor de mobilier urban pe domeniul public destinate diverselor mărfuri – tarabe, pupitre acoperite/neacoperite, nu este necesară emiterea autorizaţiei de construire, în conformitate cu legislația în vigoare.
	Amplasarea de astfel de mobilier urban fără licitație publică va trebui să respecte condiția de a nu afecta circulația pietonală și activitatea societăților învecinate, iar produsele expuse spre vânzare să corespundă profilului de activitate desfășurat la punctul de lucru respectiv.  
              Tariful pentru ocuparea domeniului public va fi stabilit în conformitate cu valoarea stabilită prin hotărârea Consiliului Local  nr. 179/26.11.2020 privind aprobarea taxelor utilizate pentru administrarea domeniului public și privat al mun. Marghita pentru anul 2021, în suma de 4 lei/mp/lună.  
	 

Viceprimar,
Zsolt Demián

